
Vékony gyémánt rétegek strukturálása reaktív ionmaratással 

TDK dolgozatom a gyémánt vékonyrétegek strukturálásával foglalkozik. Ezek előállítása kétféleképpen történhet: alulról-felfelé és a felülről-lefelé. Munkám első része ezen stratégiák összehasonlításával foglalkozik. Az alulról-felfelé építkezés főként a szelektív területen történő gyémánt növesztésen alapszik. A felülről-lefelé haladó technológiák közül a reaktív ionmaratás (maszk nélkül vagy maszkon keresztül) alkalmazható. A következőkben a dolgozat néhány konkrét módszer alapelveit és tulajdonságait ismerteti.
A nanostrukturált gyémánt filmek pl. nanorudak, nanotűk ígéreters alkalmazások lehetőségeit hordozzák számos területen (pl. téremissziós eszközök, szöveti sebészet, mikroszkópia, intelligens szenzorok). Ezen nanoszerkeztek kiemelkedő tulajdonságai az extrém nagy felület/térfogat arányaiknak és a felületi morfológiájuknak köszönhetőek.
A dolgozat kísérleti része a mikrohullámmal aktivált, plazma segített kémiai gőzfázisú leválasztással növesztett mikro- és nanokristályos gyémánt filmek strukturálásával foglalkozik. A gyémánt nanoszerkezetek strukturálása reaktív ionmaratással, kapacitívan csatolt rádiófrekvenciás plazma reaktorban, különféle gázkeverékek (CF4, O2, SF6 and Ar) felhasználásával történt. Célunk a maratási paraméterek optimalizálása, a kívánt felületi morfológia, maratási sebesség és szelektivitás elérése volt. A továbbiakban a dolgozat kiterjed a szilicium és üveg hordozók maratására is.
A minták morfológiáját pásztázó elektronmikroszkóppal és atomi erő mikroszkóppal vizsgáltuk. A maratási mélységet és sebességet reflektancia mérésekkel, atomi erő mikroszkóppal, valamint profilométer segítségével állapítottuk meg.



